ئایا میرزا بچوک خانی جەنگەڵی کوردە؟

"خەلیل جەنگی"

میرزا یونس ڕەشوەند ئوستاد سەرایی (1921 - لەدایک بووی ساڵی 1880 لە گەڕەکی ئوستاد سەرای شاری ڕەشت. لە ساڵی 1921دا لە بەرزاییەکانی ناوچەی خەلخال و تالیش لە باکوری ئێران دوای شەڕێکی قارەمانانە دژی هێزە داگیرکەرەکانی حکومتی ڕەزا پەهلەوی لەگەڵ هاوڕێیەکی دا شەهید دەبێت. ئەو ناسراوە بە میرزا کوچەک خانی جەنگەڵی کە بە ڕیبەرێکی مەزن و ناوداری گەلی گیلەک ناوبانگی دەرکردووە. چالاکوانێکی ناسیۆنالیستی گیلەک و خەباتگێڕێکی چەپ بوو لە سەردەمی شۆڕشی مەشڕوتەی ئێراندا. ڕێبەری شۆڕشگێڕی بزووتنەوەی جەنگەڵ لە باکوری ئێران، سەرۆکی کۆماری شوڕای سۆسیالیستی ئێران و یەکێک لە فەرماندە سەربازییە بەناوبانگەکانی گیلەک بووە کە هاوکات شەڕی هێزەکانی ڕوس و بریتانیا و ڕێژیمی پەهلەوی کردووە. ئەو لە تەمەنی لاوەتیدا دەرسی ئایینی خوێندووەو هەروەها کەسێکی خوێندەوار و خاوەن پێگەی کۆمەڵایەتی بووە. ناوبراو بەشێک بووە لەو هێزە شۆڕشگێڕانەی کە لە سەردەمی بزووتنەوەی دەستووریدا (انقلاب مشروطە 1905 تا 1909) سەرکەوتوو بوون لە داگیرکردنی تاران و کۆتایی بە حکومەتی پاشایەتی محەممەد عەلی شای قاجار هات. دواتر ڕەزا میر پەنج کە دواتر بوو بە ڕازا شای پەهلەوی کە ئەفسەرێکی هێزەکانی قەزاق بوو،ئەو هێزەی بەکێگیراوی ڕوسیا بوون بۆ کۆنتڕۆلی ئێران لە لایەن بریتانیاوە وەک حاکمی سەربازی ئێرانی نوێ دیاری کرا. ڕەزاپەهلەوی پێشتر سەربازێکی ئاسایی و مەیتەرەوانی تەویلەی سفاڕەتی هولەند بوو. میرزا بچوک خان دوای ئەوەی تاران گیرا گەڕایەوە بۆ گیلان و سەرکردایەتی بزووتنەوەیەکی گرتە ئەستۆ کە مەبەستی ڕزگارکردنی باکوری ئێران بوو لە ژێر داگیرکاری ڕوسەکان کە ناوچەیەکە خەڵکی گیلەک و کورد و تات و تاڵش و مازەنی تێدا دەژی. بزووتنەوەیەک کە دواتر بە بشۆڕشی جەنگەڵ ناسرا. میرزا بچوک خان گروپی جۆراوجۆری هێزی سیاسی و چین و توێژە ناڕازییەکانی لە دەوری خۆی کۆکردەوەو سەرکەوتوو بوو لە گواستنەوەی ئامانجی شۆڕش لە مەشڕوتەوە بۆ کۆماریخوازی سۆسیالیستی بۆ ناوچەی باکوری ئێران و توانی لە ژوئەنی ساڵی 1920دا کۆمارێکی ئەنجوومەنی لە گیلان دابمەزرێنێت. ئەو کۆمارە بەداخەوە بەهۆی نەبوونی سەرچاوەی دارایی و ناکۆکی ناوخۆیی و هێرشی سەربازی هێزەکانی حکومەتی ناوەندی ئێران بە سەرۆکایەتی ڕەزاخانی سەرداری سپا و ئینگلیزەکان بووە هۆی ڕوخانی ئەم حکومەتە. ماوەیەک دواتر لە کاتی پاشەکشەکردندا، میرزا بچوک خان بەهۆی بەستەڵەک و سەرماوەو لە چیاکانی نێوان تالش و خەلخال دا گیانی لەدەستدا.

🔴کورتەیەک لە ژیانی میرزا بچوک خانی جەنگەڵی یا میرزا کوچەک خانێ جەنگەلی

لە کۆتایی مانگی ئۆکتۆبری ساڵی 1921دا هێزە بەکرێگیراوەکانی قەزاق کە لەژێر فەرماندەی حکومەتی ڕەزاخان دابوون بە هاوپەیمانی لەگەڵ هێزە خائین و تەسلیمکراوەکانی خاڵۆ قوربانی هەرسینی، سەید جەلال چەمانی، کەربەلایی نوقرە ئالیانی، هەروەها ئاغاوەتە ناوخۆییەکان، سەرداری بەهێزی ناوچەی تالیش، میرزا یوسف خان شەفتی و هتد... هەموویان دەرفەتەکەیان قۆستەوە و هێزەکانی شۆڕشی جەنگەڵیان ناچار کرد لە دارستانەکانی ئالیانی باکوری ئێران پاشەکشە بکەن. وە بەهۆی هێرش و گوشاری زۆرەوە هەندێک لە سەرکردەکانی شۆڕشی میرزا بچوک خان هێندێک خۆیان ڕادەست کرد و هێندێکیش خۆیان شاردەوە. دوای ئەوە میرزا تەنیا مایەوەو بۆ ماوەی دە ڕۆژ خۆی حەشاردا، دواجار لەگەڵ تاکە هاوڕێی دڵسۆزی خۆی بە نێوی گائوک کە کەسێکی بە ڕەچەڵەک ئەڵمانی بوو و بە هۆشەنگ ناسرابوو، ڕوویان لە شاخەکانی تالیش و خەلخال کرد بۆ ئەوەی بچن و پەنا بۆ خاتوو عەزەمەت فولادلو حاکمی خەلخال بەرن، کە هەمیشە پشتگیری میرزای دەکرد، بەڵام بەداخەوە تووشی باو بۆران و سەرما و بەفر دەبن و لە ڕۆژی 2ی دێسامبری ساڵی 1921دا لە کاتێکدا کە هەروا میرزا هۆشەنگی هاوڕێی لە کۆڵ کردبوو ڕەق دەبنەوەو گیان لەدەست دەدەن. هەواڵی کۆچی دوایی میرزا گەیشتە گوێی محەممەد خان سالار شوجاع برای ئەمیر موقتەدیری تالیش کە یەکێک بوو لە دوژمنانی سەرەکی میرزا. ناوبراو دەستبەجێ لەگەڵ هەندێک تفەنگچی دا دەچێتە خانەقای گیلەوانی خەلخال و نەیانهێشت خەڵک تەرمی میرزا بەخاک بسپێرن. پاشان فەرمان بە یەکێک لە تفەنگچێکان بە ناوی ڕەزا ئەسکێستانی خەڵکی گوندی ئەسکەستانی خەلخال دەکات تا سەری بەستووی میرزا لە جەستەی جیا بکاتەوەو بیبڕێت. دواتر محەممەد خان سەری میرزا دەباتە لای ئەمیر موقتەدیری تالیش لە ماساڵ و لەوێشەوە دەینێرن بۆ ڕەشت و ڕادەستی فەرماندە سەربازییەکانی دەکەت. تەرمی بێ سەری میرزا بچوک خان لە گۆڕستانی گوندەکەدا لەناو هاوار و شیوەنی ئاپۆڕای خەڵکدا بەخاک دەسپێردرێت. سەری میرزا کوچەچ خان بۆ ماوەیەکی زۆر لە دەوروبەری بنکەی سەربازی سەرەکی ڕەشت، لە شوێنێک کە بە کۆگای نەوت ناسرابوو، بە بەرچاوی خەڵکەوە هەڵواسرابوو، پاشان خاڵۆ قوربان هەرسینی خەڵکی کرماشان کە پێشتر یەکێک بوو لە هاوڕێیانی نیزێک و خۆشەویستی میرزا دواتر خیانەتی لێدەکات و پاڵ وە ڕەزا خانی میرپەنج بەکرێگیراوی ئینگلیس و حاکمی سەربازی ئێران دەدات کە سەرئەنجام خاڵۆ قوربان لە ڕێکەوتی 28ی مانگی مەی ساڵی 1922 خاڵۆ قوربان کە فەرماندەیی لەشکرێکی ڕەزا پەهلەوی دەکرد بۆ شەڕ دژی کوردانی ناوچەی موکریان و ئورمیە بە فەرماندەیی سەید تەهای شەمزینان و سمکۆی شکاک، لە نیزێکی گوندی ئیندرقاشی مەهاباد بەدەستی سوار چاکێکی مەهابادی بە نێوی کاکە سواری حەمەدی ئاغای گوڵاوی ئاغای گوندی بێهەنگوین دەکوژرێت.

دواتر خاڵۆ قوربان سەری میرزا دەباتە تاران و پێشکەشی ڕەزا پەهلەوی دەکات. دواتر بە فەرمانی ڕەزا پەهلەوی سەری میرزا بچوک خان لە گۆڕستانی حەسەن ئاوای تاران له نیزێک بنکەی ئاگرکوژێنەوە بە خاک دەسپێردرێت. پاشان دوای ماوەیەک یەکێک لە هاوڕێ دێرینەکانی میرزا بە ناوی کاس ئاغا حیسام بە هاوکاری مردوو نێژی گۆڕستانەکە بە نهێنی سەری میرزا لە گۆر دەردێنێت و دەیباتەوە بۆ ڕەشت و لە شوێنێک بە ناوی سلێمان داراب بە خاکی دەسپێرن. لە سێپتامبری ساڵی 1941 کە ڕەزا پەهلەوی بەفەرمانی ئینگلیس دەستی لەکار کێشایەوەو دوور خرایەوه بۆ دوڕگەی موریس و هتد... بە نزیکەی بیست ساڵ دوای مردنی میرزا ئازادیخوازانی گیلان پلانیان دانا کە بە ڕێوڕەسمی گونجاو تەرمی بێ سەری میرزا لە خانەقای خەلخالەوە بۆ ڕەشت بگوازنەوە، بەڵام سەربازانی حکومەت ڕێگرییان لێکردن. لە ئەنجامدا بۆ ڕێگریکردن لە شەڕ و پێکدادان، تەرمی میرزا گواسترایەوە بۆ ڕەشت و لە تەنیشت سەری میرزا بە خاک سپێردرا. لەو بەروارەوە، هەموو ساڵێک لە 2ی سێپتامبر یا 11ی مانگی ئازەری ئێران لە سلێمان دارابی ڕەشت شوێنی گۆڕی میرزا مەراسیمێکی سادە بەڕێوەدەچێت. لەڕاستیدا بنەچەی میرزا بچوک خان بۆ هۆزی ڕەشوەند (ڕیشوەند، ڕەشنو، ڕەشوانلو) دەگەڕێتەوە. کە یەکێکە لە هۆز و عەشیرەتە گەورەکانی کورد لە ڕۆژئاواو باکور و ڕۆژهەڵاتی کوردستان و خۆراسانی باکور و هەروەها لە باکوری ئێران و هێندێک ناوچەی تری ئێران نیشتەجێن. ڕەشوەند یەکێک لە لقە گەورەکانی بنەماڵەی گەورەی هۆزی زەعفەرانلویە. ئەوان لە ڕووی نەتەوەییەوە کوردن و شوێنی نیشتەجێ بوونی سەرەکییان لە باشور و ڕۆژهەڵاتی کوردستانەوە بووە. هۆزی زەعفەرانلو لە ڕاستیدا خۆی لقێکی گەورەو دابڕاوی کوردانی "چەمشگزەک" بووە کە نیشتەجێی باکوری کوردستانن. ناوی عەشیرەت و ئیماڕەت و دەسەڵاتی چەمشگزەک لە سەرچاوەکاندا بەشێوەی "چامەشگەزەک، چەمەشکەزەک، جامەشگەزەک، چەمگەزی و چەمەزی هاتووە. ئێستا بنەماڵەی زەعفەرانلو خۆی لە چەند تایفەو تیرەی جیاواز پێکهاتووە کە بریتن لە: زاخۆرانی، موسڵانلو، باچوانلو، میلانلو، وەرانلو، کاویانلو، قارەمانلو، تۆپکانلو، تیتکانلو، حەمزەلو، ڕەشوانلو، دودکانلو، رودکانلو، زێدانلو و هتد... شەرەف خان بەدلیسی ناوەکەی تری چەمشگزەک بە مەلیکشاهی ناو دەبات، کە ئەوانیش لق و پۆپی ڕۆژەکین و ڕۆژەکیش لقێکی بلباسن، کە ئەویش دەچێتەوە سەر کوردانی شەدادی و ڕەوادییەکان، کە ئەوانیش ڕەچەڵەکیان دەگاتەوە بۆ هەزبانییەکان تا هۆرییەکان، کە هۆرییەکانیش دەگەڕێنەوە بۆ سەرەتای شارەستانییەتی مەزنی کوردستان. کە کۆنترین و لانکەی هەموو شارستانییەتی مرۆڤایەتییە!

🔴یەکەم ڕاپۆرت و زانیاری سەبارەت بە ڕەگەزی کوردی ڕەشوەندی میرزا کوچەک خان، پەیوەستە بە عەینو لسەڵتەنە قارەمان میرزا سالور (1945 -1871) کوڕی عەبدولسەمەد میرزا عیزەلدەولە، برا گەورەکەی ناسرەدین شای قاجارە. لە ساڵی (1936 -1894) فەرمانڕەوا و خاوەنی 44 گوند له ناوچەی ئەلەموت له نیزێکی شاری قەزوینی ئێران بووە. عەین السەڵتەنە لە دە بەرگی بیرەوەرییەکانی خۆیدا کە زۆر ورد و بە نرخن و لە ماوەی مانەوەی لە ئەلەموت نووسیویەتی و بە یەکێک لە گرنگترین سەرچاوەکانی پەیوەست بە ڕووداوەکانی ساڵانی (1944-1881) دادەنرێت. ناوبراو جگە لە هەواڵەکانی ناوچەکە، ڕووداوەکانی پێوەست بە شۆڕش و تێکۆشانی میرزا کوچەک خان و کاریگەرییەکانی لەم ناوچەیەدا تۆمار کردوو. هەربۆیە سەرچاوەیەکی زۆر ناوازەیە. وەک باس دەکات وادیارە عەینولسەڵتەنە لە بڵاوبوونەوەی هەواڵی چالاکییەکانی میرزا لە ئەلەموت ناڕازی بووەو پێی وابووە ناوبراو نائەمنی و کێشەکانی لە ناوچەکەدا زیاتر کردووە. لە ڕووداوەکانی 29ی ماڕسی 1918دالە ژێر ناوی "میرزا کوچەک خانی ڕەشوەند"دا دەڵێت: "کاتێک چوومە ڕودبار، گوتیان میرزا بچوک خان لە بنەڕەتدا لە ڕەشوەندییەکانی ڕودبارە، کە دەستەیەک لەوان چوونەتە شاری ڕەشت و لەوێ نیشتەجێ بوونە. بەڵام میرزا خۆی نایهەوێت بەم نازناوە بانگ بکرێت! ئەم مەسەلەیە لەلایەن سالار سەعیدی ڕەشوەند لە ڕەشوندەکانی شاری ڕەشت دانی پێدانراوە. من بە میرزا ئیسحاق سوێندم دا کە خەڵکی ئەلەموت لەوە ئاگادار نەکاتەوە چۆن ئەوە کێشەکان زیادتر دەکات. من هەر هێندە دەزانم کە هەر ئاژاوەیەک، هەر شۆڕشێک، هەر کێشەو گرفتێک، هەر خراپەکارییەک و هەر شەڕێک لەو ئێرانە ڕووبدات، دەزانم من و ئەلەموت و ئەلەموتییەکان لێی بێبەری نابین و لە کۆتاییدا پشکێکمان هەر بەر دەکەوێت! وادیارە گرنگی ئەم هەواڵە تایبەتە لە دیدی نووسەران و لێکۆلەرانی یاداشتنامەکانی عەینولسەڵتەنە ون نەبووە. بەجۆرێک کە ئیرەجی ئەفشار لە پێشەکییە بەسوودەکەیدا تیشکی خستۆتە سەر بەشێکی سەرەکی ئەم بەرگەیە سەبارەت بە ڕووداوەکانی جەنگەڵ کە باس لەوە دەکات، بەشێکی گرینگی کتێبەکەی عەینولسەڵتەنە باس لە بزووتنەوەی میرزا بچوک خانی جەنگەڵی دەکات و هەر بە پێی هەمان کتێب، میرزا کوچەک خان لە خەڵکی ڕەشوەندی بووە.

🔴دووەم ڕاپۆرتی بەنرخی ئەو میرزا حسێن خەیات - فەرنیای قەزوینی (1941-1875) یەکێک لە سەربازانی شۆڕشی مەشڕوتە، ئەندامی حیزبی دێموکرات و حیزبی سۆسیالیست بوو. جگە لەوەش یەکێک بووە لە یەکەمین کەسە نزیکەکانی میرزا بچوک خانی جەنگەڵی و هەروەها ئەندامی ئیتیحادی ئیسلامی بزوتنەوەی جەنگەڵ بووەو له سەرەتای شۆڕشی جەنگڵ تا کۆتایی هاوکاری میرزا کوچەک خانی جەنگەڵی بووە. ناوبراو هاوڕێی عارف قەزوینی بووە و لەسەر داوای ئەو گەشتێکی کردووە بۆ ڕودباری ئەلەموت و زانیاری لەسەر مەراغییەکان، کە عارف سەر بەوان بووە فەراهەم دەکات و لە هەمان ناوچەی ڕوودبار پەیوەندی بە بزووتنەوەی جەنگەڵەوە کردووە. میرزا حسێن خەیات لە بیرەوەرییەکانیدا کە لە ساڵی 1933دا نووسیویەتی، لەو بەشەدا کە باس لە کۆتایی و سەرئەنجامی تاڵی میرزا بچوک خانی جەنگەلی دەکات، بە ڕوونی باسی خزمایەتی میرزا لەگەڵ ڕەشوندەکانی ڕودبار دەکات بەم شێوەیە: لە 5ی دیسامبری 1921دا هەواڵ هات کە میرزا کوچەک خان لە کاتی پێکدادان لەگەڵ هێزە داگیرکەرەکانی حکومەتی ئێران، بەهۆی سەرمای شاخ و کوێستانەکانی نێوان ماساڵ و خەلخال ڕەق بۆتەوەو کۆچی دوای کردووە. خەلخالییەکان سەری میرزا دەبڕن دیبنه تاران. دوای لێکۆڵینەوەکان دەرکەوت کە تەرمەکەی میرزا لە گوندی خانەقای خەلخال بەخاک سپێردراوە. بەڵێ لە کۆتاییدا گۆزە لە ڕێی کانی دا دەشکێت! میرزا کوچەک خان، ناوی میرزا یونس، کوڕی میرزا بۆزۆرگ( واتا کوڕی میرزای گەورە) لە عەشیرەتی ڕەشوندن و خەڵکی بلوکی ڕودباری قەزوینن. لە ساڵی 1880 لە ئوستاد سەرای ڕەشت لەدایک بووە، لە ساڵی 1921 کۆچی دوایی کردووە.

🔴ڕاپۆرتی سێیەم پەیوەستە بە سەید محمد (بن هبە الله بن عەللامە میرزا سەید ڕەفیع حوسێنی قەزوینی) ئەلموسەوی قەزوینی ناسراو بە بحر العلوم. نووسەری چەندین بەرهەمە وەکوو: ڕیساڵی شەریفەی ویلایەت، المواهب القدسیه، حوادث الایام، نخبە آتشکدە تبریزی، ریسالەی ئوزان البلدان، ریسالەی ئۆکیان و کورتە مێژووی میرزا کوچەک خان. سەید محەممەد بحر العلوم لە کتێبی مێژووی میرزا کوچەک خاندا بانگەشەی ئەوە دەکات کە شایەتحاڵی ڕووداوەکانی شۆڕشی میرزا کوچەک خان بووە. یان ناوەڕۆکی کتێبەکەی لە بەڵگەنامە متمانە پێکراوەکاندا لە ڕێکەوتی 3ی فێبریەری 1951دا ئامادە کردووە و نووسیویەتی. ناوبراو بۆچوونێکی باشی لەسەر میرزا بچوک خانی جەنگەڵییەوە نەبووە. ڕاپۆرت و هەواڵی بحرالعلوم دەڵێت: میرزا بچوک خان کوڕی میرزای گەورەیەو ئەویش کوڕی میرزا یونسە. میرزا یونس باپیری میرزا بچوک خان بە ڕەچەڵەک سەر بە عەشیرەتی ڕەشوەندە کە یەکێک لە عەشیرەتەکانی شاری قەزوینه بە دیوی ناوچەی ئەلەموت دا. میرزای گەورەش کە باوکی میرزا بچوک خانی جەنگەڵە له سەردەمی باوکی دا لە قەزوین ژیاوە کە لە سەردەمی میرزا عبدالوهاب مستۆفی بۆ شاری ڕەشت کۆچی کردووەو لە خزمەت ناوبراودا بووەو لە گوندی فومەن ژنی خواستووە. کە دواتر دەبێتە خاوەنی چەند کچ و کوڕ و کوڕی گەورەی بە نێوی باوکی واتا میرزا یونس دەکات و یونسی کوڕی به میرزای بچوک بانگ دەکات و ئیتر دواتر خەڵکیش هەر بەو ناوەیان بانگ دەکرد و بەو ناوە نێوبانگ دەردەکات.

تێبینی لەبارەی نووسراوەکانی بحرالعلوم دا چەند سەرنجێک هەیە:

یەکەم: میرزا بچوک خان(میرزا کوچک خان جنگلی) نێوی خۆی لە باپیرەی کە یونس بووە وەرگرتووە.

دووهەم: دایکی میرزا بچوک خان خەڵکی فومەن بووە کە ئێستا شارستانێکه لە باکوری ئێران و خەڵکەکەی بە ڕەچەڵەک گیلەک و تاڵشن کە بە نەژاد و ڕەچەڵەک دەگەڕێنەوە سەر ماد و کورد.

سێهەم: کۆچی میرزای گەورە باوکی میرزا بچوک لە شاری قەزوین یا ئەلەموت بۆ شاری ڕەشت لە سەردەمی میرزا عبدالوهاب مسۆفی ڕەشتی.

ئێستا بە پێی ئەو زانیاریانە بۆمان دەردەکەوێت کە میرزای گەورە باوکی میرزا بچوک خانی جەنگەڵی لە چ ڕێکەوتێکدا بۆ شاری ڕەشت کۆچی کردووە.

میرزا محەممەد حوسێن گیلانی ناسراو بە میرزا ئاغا بابا ڕەشتی لە ساڵی 1769ی زایینی تا 1797 بەرپرسێکی کارگێڕی و حکومی بووە له ژێر دەسەڵاتی ئەمیر هیدایەت اللە خان فومەنی و ئەمیر سولەیمان خان اعتضاد الدولە لە شاری گیلان. لە نێوان ئەم ساڵانەدا میرزا عبدالوهاب خان مستۆفی ڕەشتی بە پاڵپشتی میرزا ئاغا بابا ڕشتی بەرپرسی مافە یاساییەکانی (استیفای حقوق دیوان) شاڕی ڕەشت بوو. لە هاوینی ساڵی 1797ی زایینی دا لەدوای لادانی میرزا بابای ڕەشتی لە بەرپرسیارەتی، میرزا عبدالوهاب خان مستۆفی بە جێگای ناوبراو دەسەڵاتی بەڕێوەبەری شاری ڕەشتی بەدەستەوە گرت. ناوبراو بە هاوکاری دوو زاوای میرزا بابا ڕەشتی بە ناوەکانی حاجی یوسف خان بەرپرسی ئاسایشی گشتی شاری گیلان و حاجی مەلا میرزا حوسێن لە زانایانی بەنێوبانگی ناوچەکە بووە خاوەن هێزێکی بەرچاو. چاکسازی و ئاوەدانییەکانی میرزا عبدالوهاب مستۆفی وەکوو قوتابخانە، مزگەوت و تەکیەو خانەقا نیشان لەوەیە کە ناوبراو ماوەیەکی زۆر لەسەر دەسەڵات بووە کە لەوە زیاتر زانیاری دیکە لەسەر ناوبراو بەردەست نییە. بەپێی ڕێکەوتی لەدایک بوونی یەکەم منداڵی میرزای گەورە یانی میرزا بچوک خانی جەنگەڵی لە ساڵی 1880ی زایینی دا گریمانەی ئەوە دەکرێت کە میرزای گەورە تەمەنی بیست ساڵ بووبێت. لەوانەیە بتوانین ئەوە بڵێین کە ڕێکەوتی چوونی میرزای گەورە لە ئەلەموت و قەزوینەوە بۆ شاری ڕەشت و دەست بەکار بوونی لە وەزارەتی داد و مافە یاساییەکانی شاری ڕەشت کە لە خزمەت میرزا عبدالوهاب مستۆفی دا بووە بگەڕێتەوە بۆ ساڵی 1863 زایینی.

🔴چوارەمین ڕاپۆرت لەبارەی ڕەچەڵەکی کوردی ڕەشوەندی میرزا بچوک خانی جەنگەڵی بۆچوون و ڕای محەممەد ڕەحیم خانی ڕەشوەند سەردارییە (1878 - 1965). ناوبراو لە کەسایەتییە خاوەن پێگەو باوەڕ پێکراوەکانی ڕەشوەندەکان بە هەژمار دێت. ناوبراو بیرەوەری زۆر بە سودی لەپاش بەجێماوە کە تا ئێستا چاپ نەکراون. بە باوەڕی محەممەد ڕەحیم خان تایفەی میرزایی واتا تایفەو بنەماڵەی میرزا بچوک خان یەکێک لە تایفەکانی کوردن کە سەر بە عەشیرەتی گەورەی ڕەشوەندی ناوچەی ڕودباری ئەلەموتن کە لە ڕودبارەوە بەرەو ڕەشت کۆچیان کردووە.

تێبینی:

ڕودبار و ئەلەموت لە زنجیرە چیاکانی ئەلبورز(هەرە بەرزە) هەڵکەوتوون کە دەکەوێتە باکوری ڕۆژهەڵاتی قەزوین و باشووری مازەندەران و گیلان و ڕۆژهەڵاتی تاڵەقان و ڕۆژئاوای ڕودباری زەیتون. ئەم ناوچەیە، هەروەک حەمدوللە مستۆفی لە کتێبی نهضت القلوب دا نووسیویەتی: "تا سەدەی حەوتەمی کۆچی بە ڕودبار ناسراوە، تا ئەو کاتەی حەسەن سەباح هاتە ئەوێ و تەریقەتی ئیسماعیلی وەڕێخست وەکوو رودبارالموت و الموت ناوی دەکرد.

🔴پێنجەم ڕاپۆرت پەیوەستە بە گێڕانەوەی ئەشڕەف الملوک ڕەشوەند لەدایک بووی ساڵی 1947ی زایینی کچی محەممەد ڕەحیم خان ڕەشوەند سەرداری. ناوبراو کە لەبارەی بنەچەو بنەماڵەی ڕەشوەندەکانی ڕودبار له سەردەمی محەممەد زەمان خان زانیاری زۆر بە سودی پێشکەش کردووە، لەسەر ئەو باوەڕەیە کە میرزای گەورە باوکی میرزا بچوک خانی جەنگەڵی سەر بە هۆزی کوردانی ڕەشوەند ڕودباری ئەلەموتەو لەگەڵ ژنێک سەر بو هۆزە هاوسەرگیری کردووە. وە یەکێک لە نەوەکانی میرزای گەورە بە نێوی کوبڕا خانم کە سەر بە هۆزی کوردانی عەمارلویی بووە لەگەڵ ئامۆزای سالار نوسرەتی عەمارلویی هاوسەرگیری کردووە. هەروەها ناوبراو باسی قسەو بۆچوونی ئەحمەد موجاهید نووسەری کتێبی چەند جڵدی "آثار فارسی احمد غزالی" لەمەڕ ئەو ڕاپۆرت و بۆچوونە دەکات کە بڕوای وا بووە لە یەکێک لە هەواڵنامەکانی شۆڕشی جەنگەڵ کە باسێکی پوخت لەمەڕ دۆخ و کەسایەتی و بنەچەی خانەدانی میرزا بچوک خان و ڕەگەزی کوردی خێڵی کوردانی ڕەشوەندی ئەلەموت دەکات بە چاوی خۆی دیتوویەتی و خوێندوویتەوە. هەروەها له کۆتایی دا با ئەوەش بۆ خوێنەرانی بەڕێز باس بکەم کە بە پێی گێڕانەوەو نووسراوەی سەید محەممەد بحرالعلوم، یونس باپیرەی میرزا بچوک خان بووە هەر بۆیە کاتێک میرزا بچوک لەدایک دەبێت بە نێوی باپیرەی خۆی دەکەن. دەبێ ئەوەش بزانین کە ناسناوی میرزا کە ناسناوی بنەمالەیی میرزا بچوک خانە بۆ ئەوە دەگەڕێتەوە کە بنەماڵەیەکی خوێندەوار و خەت خۆش و تێگەیشتوو بوونە. جێگای ئاماژەیە کە ناسناوی میرزا لە ئێران دا کاتی خۆی بە کەسانی خوێندەوار دەدرا. هەر بۆیە بنەماڵەی میرزا بچوک خان لە وەزارەت و کاروباری حکومەتی ناوچەی ڕەشت و گیلان له ژێر دەسەڵاتی میرزا عبدالوهابی مستۆفی دا کاریان کردووە و شوێن پەنجەیان دیار بووەو گرینگی ئەوتۆیان پێ دراوە. محەممەد عەلی خانی ڕەشوەند لە نووسینەکانی خۆیدا کە باسی بارودۆخ و باندۆری خۆی و دەوروبەری دەکات، باسێکی هەیە کە باسی سێ بابەت بە نێوی یونس و میرزا و میرزایی دەکات و پێوەندییەک بەرقەرار دەکەت و بەمشێوەیە دەنووسێت: .... لە ڕودبارەوە لە ڕێگای بەهرام ئاوا بەرەو شاری قەزوین چووە لە دەوروبەری ساڵی 1821ی زایینی دا، لە قوتابخانەی مەولاوێردی خان لەگەڵ دوو کوڕی میرزا شەعبان کە یەکێکیان نۆکەر و یەکی تریان میرزا یونسی نێو بوو کە خوێندەوار بوو و دەست و خەتێکی جوانی هەبوو و هتد.....

کەوابوو ئەوە زانیارییەکی نوێ و بەسودە کە بەو ئیحتمالەوە ئەگەر میرزا یونسی خۆش نووس و خوێندەوار باپیرەی میرزای گەورە بێت کە له بواری کات و زەمانیش دا ڕاستە ئەوە میرزا شەعبانیش دەبێتە جەدی میرزا بچوک خانی جەنگەڵی. ئەو بۆچوون و ڕاپۆرته پێوەندییەکی باش لەگەڵ باسەکەی ئێمە درووست دەکات. لەڕاستیدا عەشیرەتەکانی ناوچەی فانفینی رودباری ئەلەموت، مەشهەدی شەعبانعەلی میرزایی کە لە تایفەی میرزاییەو کەسایەتی متمانەپێکرا و ڕدێن سپی گوندی فانفینه له ساڵی 1962دا. کە ئەم هەواڵە وەبیرهێنانەوەی قسەو بۆچوونی محەممەد ڕەحیم خانی ڕەشوەندە لەو شوێنەدا کە دەڵێت تایفەی میرزایی ڕودبار شارستان کە میرزا بچوک خان بەوانەوە دەبەستێتەوە لە عەشیرەتی کوردانی ڕەشوەندن. ئێمە لەو باسەدا بەشێوەیەکی پوخت باسی تیرو تایفەی کوردانی ڕەشوەند و بنەچەی ئەوانمان کرد کە لە کۆتایی زنجیرەیی بنەماڵەیی خۆیاندا دەگەڕێنەوه سەر کوردانی شەدادی، ڕەوادی و دواتر هەزەبانییەکان تا دەگاتەوه بە ڕیشەی سەرەکی کە هۆرییەکانن. ئێمە بەهیچ شێوەیەک ئامانجمان ئەوە نییە کە مێژوو بشێوێنین و ڕەچەڵەک و بنەچەی خەڵکانی تر بگەڕێنینەوه بۆ کورد، چۆن لەڕاستیدا کورد خۆی هێندە مێژوویەکی دەوڵەمەند و ڕەچەڵەکێکی دێرینی هەیە کە پێویستی بە چەواشەکاری و دزینی مێژووی خەڵکانی ترەوە نییە، وەکوو ئەوەیکە فارس و تورک و عەڕەب بە دژی کورد ئەنجامی دەدەن!. بەدەر لە تەوەرەی سەرەکی بابەتەکە ئێمە بەهیچ شێوەیەک هەوڵی ئەوە نادەین کە ناسنامەی گیلەکی میرزا بچوک خان بستێنینەوە یاخود چەواشەی بکەین و دەستی بەسەردا بگرین بەڵکو هەوڵدەدەین ڕاستییەکانی مێژوو ئاشکرا بکەین و بێ گومان جەماوەریش سوودی لێ دەبینێت. بەڵام سەبارەت بە ڕەگەزی خەڵکی گیلەک و مازەنی و تاتی و تاڵشی، دەبێ جارێکی دیکە ئاماژە بە مێژوو بکەین و ئەوان لە نێو خەڵکانی کادوسی و تەپوری و ئامەردی یا ئامەدی و کورتی و کاسپی و هیرکانی و دەربیک و هتد... کە بە ئەقوامی چیایی مادەکان ناسراون بدۆزینەوە. ئێستا بە تێپەڕبوونی چەند هەزار ساڵێک، کەلتور و داب و نەریت و زمانیان تا ڕادەیەکی زۆر بەرچاو لەگەڵ کوردانی ئەمڕۆدا هاوبەشە. پشکنینی کرۆمۆزۆمی DNA و Yی کورد دەریدەخات کە شێست لە سەتی ناسنامەی J1 و J2 لە نێو ئەو خەڵکەدا باڵادەستە، کە نزیکترین خەڵکن لە کورد، ڕەگەزێک کە دەگەڕێتەوە بۆ یەکەمین شارستانییەتەکانی مرۆڤایەتی لە کوردستانی کۆندا. هەموو باسەکەی ئێمە سەرچاوەو بەڵگەی متمانە پێکراوی لە پشتە وەکوو:

1. شەڕەفنامەی شەڕەف خانی بدلیسی

2. هۆز و خێڵە کوردەکانی ئێران، عەلی‌ ئەکبەر مێژوونووسی کوردستانی، محمد ڕەئوف تەوەکولی

3. عەشیرەتە کوردەکانی باکوری خۆراسان، عبدللە تاهیرزادە

5. ڕۆژنامەی بیرەوەرییەکانی عەین السلطنە قارەمان میرزا سالوەر

6. بیرەوەرییەکانی میرزا حسێن خەیات - فەرنیای قەزوینی

7. سەرچاوەکانی سەید محەممەد(بن هبه الله بن علامه میرزا سید رفیع حسینی قزوینی) الموسوی القزوینی ناسراو به بحرالعلوم

8. بیرەوەرییەکانی محەممەد ڕەحیم خانی ڕەشوەند سەرداری

9. بیرەوەرییەکانی ئەشڕەف الملوک ڕەشوەندی

10. نووسراوەکانی عینایەت الله مەجیدی مێژووناسی ئێرانی لەسەر عەشیرەت و لق و پۆپەکانی کوردی ئێران

11. لێکۆڵینەوەیەک لەسەر مێژووی کوردانی گیلان، میکائیل ڕەحمانی

12. خێڵ و عەشیرەتە کوردەکانی ئێران. عەلی میرنیا

13. سەید محەممەد عەلی گوڵڕیز. کتێبی مینودَر یا باب‌الجنّه قزوین، دو جڵد

14. ویکیپیدیای فارسی کوردانی قەزوین

15. کوردەکان و گیلانییەکان، میکائیل ڕەحمانی

🔶هەروەها بۆ تێگەیشتنی زیاتر لە ڕوداوەکانی ئەوکاتی ئێران دەتوانن ئەم سەرچاوانەش بەکار بێنن!

1.سەرداری جەنگەڵ، نووسینی ئیبراهیم فەخرایی

2. ڕاپۆرتەکانی کونسوڵخانەکانی بەریتانیا لە ئێران، وەرگێڕانی غوڵامحوسێن میرزا ساڵح، ڕوخانی قاجار و سەرهەڵدانی پەهلەوی

3. مێژووی هەژدە ساڵەی ئازەربایجان، ئەحمەد کەسرەوی

4. ژیاننامەی پیاوانی ناوداری ئێران، مێهدی بامداد

5. تێبینییەکانی ئەحمەد کەسمایی لەسەر بزووتنەوەی دارستانەکان، پور ئەندۆخت کەسمایی

6. شۆڕشی جەنگەڵ، ئیسماعیل جەنگەڵی

7. بزووتنەوەی دارستان - بەڵگەنامە نیشتمانییەکانی ئێران، ڕێکخراوی نەتەوەیی بەڵگەنامە نەتەوەییەکان

8.عینایەتوڵڵا مەجیدی. زانیارییەک لەسەر بنەماڵەی ڕەشوند، پێشەکییەک بۆ تەواوی ڕەشوند (لەوانەش ڕووداوەکانی 1271-1276 کۆچی)، تاران: دەزگای چاپ و بڵاوکردنەوەی میراتی مەکتوب، 1376، لاپەڕە بیست و نۆ.

9. یادەوەرییەکانی سەدری ئەشرەف، موحسین سەدر

10. ڕۆژئاوا و یەکێتی سۆڤیەت لە ئێران، جۆرج لینچافسکی

11. یەکێتی سۆڤیەت و بزووتنەوەی جەنگەڵ، گریگۆر یەقیکیان

12. مێژووی مۆدێرنی ئێران، م،س ئیڤانۆڤ

13. بیرەوەری و گەشتەکانی ژەنەڕاڵ ئایرۆنساید، جەنەڕاڵ ئایرۆنساید

14. ئیمپریالیزمی بەریتانیا لە ئێران و قەفقاز، ژەنەڕاڵ دانستەرڤیل، (تێبینییەکانی ژەنەڕاڵ دانستەرڤیل لە ساڵانی 1917 - 1918)

15. بزووتنەوەی جەنگەڵ - بەڵگەنامە نیشتمانییەکانی ئێران، ڕێکخراوی نەتەوەیی بەڵگەنامە نەتەوەییەکان